Politieke gevangenes se oorskot opgegraweFoto: ANA Die oorskot van 13 politieke gevangenes is Woensdag by die Rebeccastraat-begraafplaas in die weste van Pretoria opgegrawe. Adv. Michael Masutha, minister van justisie en korrektiewe dienste, het die geleentheid bygewoon waartydens hy gesê het die opgrawing moet bydra tot die genesing van Suid-Afrika en die bevordering van eenheid en samehorigheid. Masutha het toesig gehou by die opgrawing van die 13 Pan Africanist Congress- (PAC-) aktiviste van die Mputhi-nedersetting in die Oos-Kaap. Die aktiviste is destyds ter dood veroordeel en by die Pretoria-Sentraal-gevangenis gehang ná ŉ aanval op ŉ padbouwerkkamp langs die Mbashe-rivier in Februarie 1963. Die aktiviste was lede van Poqo, PAC se militêre vleuel, en deel van ŉ groep van nagenoeg 60 mense wat aan die aanval deelgeneem het. Vyf insittendes van twee woonwaens by die kamp is aangeval en vermoor. Die aktiviste se oorskot, wat bo-op mekaar in vier ongemerkte grafte begrawe is, gaan aan hul families oorhandig word sodra DNS-toetse afgehandel is sodat hulle naby hul tuisdorp herbegrawe kan word. Dié opgrawing is deel van ŉ projek om die oorskot van 83 politieke gevangenes op te grawe wat tussen 1960 en 1990 by die gevangenis gehang en in ongemerkte grafte begrawe is. Altesaam 130 politieke gevangenes is in dié tydperk daar gehang. Die oorskot van 47 is reeds opgegrawe.